तनाव को दूर भगाइए  
आपको यदि तनाव से बचना है तो खुद को व्यवस्थित कर लीजिए। इसमें कोई खर्च नहीं है।
आपको यदि तनाव से बचना है तो खुद को व्यवस्थित कर लीजिए। इसमें कोई खर्च नहीं है, सिर्फ अपनी दिनचर्या और काम-काज को सही तरीके से करने की जरूरत है। साथ ही सेहत का भी ध्यान रखिए। ताजा प्राकृतिक भोजन ही आपकी सेहत के लिए सबसे बढ़िया है। अच्छी सेहत के साथ-साथ यह आपकी जेब पर भी भारी नहीं पड़ता। रात के या दोपहर के भोजन के बाद घर के आसपास टहलने का अपना ही मजा है।  मजाकिया किताब पढ़ना, ढलते सूरज को देखना, अच्छी तरह स्नान करना या पंद्रह मिनट के लिए बाथ टब में लेटने का भी अपना ही आनंद है। मैं शाम के समय नहाता हूं तो मेरी थकान दूर हो जाती है और मैं तरोताजा महसूस करता हूं।  कुछ लोग काम ज्यादा होने की वजह से परिवार के लिए समय नहीं निकाल पाते। मुझे अपने परिवार के साथ भोजन करने में बड़ा मजा आता है। मैं ऐसा अक्सर तो नहीं कर पाता लेकिन मेरे या मेरी पत्नी फिर बच्चों के जन्मदिन पर भोजन के समय को सजावट से खास बना देती है। अगर आपके पास समय और मौका हो तो महीने में एक-दो बार ऐसी शाम अवश्य बिताएं।  अपनी अलमारी से कपड़ों की छंटाई करते समय दागदार, छोटे और पुराने फैशन के कपड़े निकाल दें। फिर इनमें कुछ ऐसे कपड़े शामिल कर लें जिन्हें आपने अलग उठाकर रखा था और पिछले दो वर्षों से नहीं पहना। आपको पोशाक ऐसी पहननी चाहिए जो आपको पसंद आने के साथ-साथ परिवार व मित्रों को भी जंचे। कपड़ों की छंटाई के मामले में आप किसी भरोसेमंद व्यक्ति की मदद ले सकते हैं। उसके कहे अनुसार कपड़े छांटें।  भारत में कुछ माह बाद ही मौसम बदल जाता है। हमें अपनी अलमारी में गर्मी व सर्दी दोनों के कपड़े रखने पड़ते हैं। जब भी मौसम बदले, तो उस मौसम के कपड़े धोकर, प्रेस करके संभाल दें ताकि सुबह उठकर उन्हें पहना जा सके। मैं पिछले दिन के कपड़ों (सफारी सूट या शर्ट) को अगले दिन सुबह चहलकदमी करते हुए पहनता हूं। हमारे बाथरूम के बाहर मैले कपड़े रखने की एक बाल्टी पड़ी है। दूसरी बाल्टी में वे कपड़े रखे जाते हैं जिन्हें प्रेस की जरूरत होती है। कुछ लोग पूरे सप्ताह के लिए अलमारी में कपड़े लगा देते हैं, ताकि बदल-बदल कर सारे कपड़े पहने जा सकें। अपनी छुट्टियों का पूरा आनंद लेने के लिए इन्हें मित्रों या सगे-संबंधियों के साथ बिताएं।  तनाव से बचने के लिए अपने महत्वपूर्ण दस्तावेजों जैसे पासपोर्ट, बैंक के कागजों, जन्म का प्रमाण-पत्र, बीमा पॉलिसी, निवेश व शेयर के कागजों को संभाल कर रखें। उन्हें किसी तिजोरी में अलग से रखें। कुछ खास प्रपत्र बैंक के लॉकर या वित्तीय सलाहकार के पास भी रख सकते हैं। संदर्भ के लिए इनकी फोटो कॉपी अपने पास रखें। मैंने ऐसे खास प्रपत्रों को कम्प्यूटर में स्कैन कर लिया है। कर रहित योजनाओं में पैसा लगाना ही फायदेमंद होता है। इसका मतलब है कि आप अपने धन का द्विगुणित कर रहे हैं। धन की बचत का कोई अवसर हाथ से न जाने दें। लोग चाहे जो भी कहें, धन से ही आप सुविधा खरीद सकते हैं। यह ठीक है कि पैसे से आपको सच्ची खुशी नहीं मिलती, लेकिन आप इसके बिना आराम नहीं पा सकते। कोशिश करें कि आपका पैसा आपके लिए काम करे और सुख दें, ताकि आप जीवन से मनचाहा लाभ उठा सकें।